KIRJALLINEN KYSYMYS E-2262/99 esittäjä(t): Ward Beysen (ELDR) komissiolle. Direktiivi 96/92.



Virallinen lehti nro 203 E , 18/07/2000 s. 0159 - 0160



KIRJALLINEN KYSYMYS E-2262/99 esittäjä(t): Ward Beysen (ELDR) komissiolle (13. joulukuuta 1999) Aihe: Direktiivi 96/92 Energiamarkkinoiden vapauttaminen tulee tuomaan mukanaan keskittymisaallon ja ensimmäisistä rajat ylittävistä fuusioista ja yritysostoista on jo ilmoitettu. Mikä on komission kanta tämän kehityksen suhteen ja missä määrin sen työllisyyteen kohdistuvat seuraukset otetaan huomioon? Direktiivissä 96/92(1) määritellään perusperiaatteet eurooppalaisten sähkömarkkinoiden avaamiselle. Sen mukaan tavoitteena on taloudellisesti tasapuolinen markkinoiden avaaminen jäsenvaltioissa. Komission toisessa yhteensovittamista koskevassa kertomuksessa luetellaan ne seikat, joista on vielä sovittava tämän tasapuolisen markkinoiden avaamisen takaamiseksi. Siinä ei kuitenkaan viitata kilpailua vääristävään vaikutukseen, joka aiheutuu sähkölaitosten erilaisista omistajarakenteista Euroopan unionissa. Kun otetaan huomioon pörssiin listautuneiden yksityisyritysten ja julkisten yritysten pääomakustannusten erot, yksityisyritykset joutuvat kamppailemaan yhä enemmän epäoikeudenmukaisten kilpailuehtojen kanssa sekä niiden hankkiessa uusia yrityksiä että tarjotessa suoraan tuotteita ja palveluja markkinoilla. Mihin toimiin komissio aikoo ryhtyä oikaistakseen tämän vääristymän? (1) EYVL L 27, 30.1.1997, s. 20. Loyola de Palacion komission puolesta antama vastaus (21. joulukuuta 1999) Aivan kuten arvoisa parlamentin jäsen toteaa, komission on varmistettava, että markkinoiden vapautuminen toteutuu ottaen samalla kuitenkin huomioon sähköteollisuuden työllisyysnäkymiä koskevat oikeutetut huolet. On selvää, että alalla tulee olemaan uudelleenjärjestelyjä mutta yhtä lailla on selvää, että alalle on ehdottomasti saatava kilpailua. Vapautumisprosessi lisää yhteisön teollisuuden kilpailukykyä, ja sillä on siten myönteinen vaikutus energiaintensiivisten teollisuudenalojen työllisyyteen. Lisäksi vapautumisesta koituu hyötyä yksittäisille kansalaisille. Komission juuri saamien alustavien tutkimustulosten mukaan kotitalouksien käyttämän sähkön hinnat laskivat ajanjaksolla 19961998 aivan yhtä nopeasti kuin teollisuuden maksamat hinnat. Jäsenvaltioilla on työllisyyden alalla ensisijainen vastuu, mutta komissio tunnustaa, että sillä on tässä suhteessa oltava johtava asema, ja se onkin käynnistänyt asiaa käsittelevän tutkimuksen. Tutkimuksen tavoitteena ei ole mitata sähköteollisuuden työllisyyteen kohdistuvia määrällisiä vaikutuksia. Tämä olisi mahdotonta, kun muistetaan, että energiaintensiivisten teollisuudenalojen työllisyyden kasvu on seurausta sähkön alhaisemmista hinnoista. Asiasta muodostuisi tällöin vääristynyt kuva. Tutkimuksen tavoitteena on kuitenkin oppia niiden maiden kokemuksista, joissa sähköteollisuus on jo vapautettu, ja levittää tätä kokemusperäistä tietoa. Lisäksi pyrkimyksenä on opastaa jäsenvaltioita seuraavissa asioissa: työntekijöiden uudelleenkoulutus, uusien työpaikkojen luominen sähköteollisuuden uusilla aloilla, suurimmassa vaarassa olevien työnkuvien määrittely sekä hyvät keinot henkilöstön uudelleenjärjestelyjen toteuttamiseksi. Tutkimuksen alustavia tuloksia odotetaan vuoden 2000 alkuun mennessä. Komissio toimittaa tulokset välittömästi tiedoksi jäsenvaltioille ja päättää, minkälaisiin jatkotoimiin on ryhdyttävä. Mitä tulee siihen, että kilpailevat yritykset ovat alkuvaiheessa mahdollisesti eriarvoisessa asemassa sen takia, että osa niistä on valtion omistamia ja osa yksityisessä omistuksessa, komissio seuraa aktiivisesti kilpailijoiden käyttäytymistä sähköteollisuudessa samoin kuin muillakin teollisuudenaloilla. Komission tehtävänä on varmistaa, ettei valtio-omisteisilla yrityksillä tai millään muillakaan yrityksillä ole kohtuutonta etua esimerkiksi sellaisen valtiontuen ansiosta, jota ei myönnetä muille yrityksille. Komissio tarkastelee fuusioita ja yritysostoja ja muita kilpailuun perustuvilla markkinoilla tapahtuvia liiketoimia edellä mainitun perusteella.